b'\n_START_ARTICLE_\nApsinuodijimas maistu\n_START_PARAGRAPH_\nApsinuodijimas maistu (taip pat maistu plintan\xc4\x8dios infekcijos arba per maist\xc4\x85 plintan\xc4\x8dios ligos) \xe2\x80\x93 procesas, kur\xc4\xaf sukelia grup\xc4\x97 \xc4\xafvairi\xc5\xb3 lig\xc5\xb3, kuriomis \xc5\xbemogus gali susirgti valgydamas u\xc5\xbekr\xc4\x97st\xc4\x85 maist\xc4\x85. Maistas gali b\xc5\xabti u\xc5\xbekr\xc4\x97stas \xc4\xafvairiais patogenais: bakterijomis, virusais, arba parazitais, taip pat toksinais, pavyzd\xc5\xbeiui, nuodingaisiais grybais arba kai kurioms r\xc5\xab\xc5\xa1imis pupeli\xc5\xb3, kurios nebuvo virtos bent 10 minu\xc4\x8di\xc5\xb3._NEWLINE_Simptomai skiriasi priklausomai nuo prie\xc5\xbeasties, jos apra\xc5\xa1ytos \xc5\xa1iame straipsnyje. Apsinuodijimo inkubacinis laikotarpis da\xc5\xbeniausiai svyruoja nuo valandos iki keli\xc5\xb3 dien\xc5\xb3, priklausomai nuo prie\xc5\xbeasties ir nuo to, kiek buvo suvartota u\xc5\xbekr\xc4\x97sto maisto. Inkubaciniu laikotarpiu sergantieji gali pajusti nesusijusi\xc5\xb3 su suvartotu maistu simptom\xc5\xb3, pavyzd\xc5\xbeiui, gali b\xc5\xabti jau\xc4\x8diami gastroenterito simptomai._NEWLINE_Da\xc5\xbeniausi simptomai yra v\xc4\x97mimas, kar\xc5\xa1\xc4\x8diavimas, pilvo skausmai, taip pat gali b\xc5\xabti viduriavimas. V\xc4\x97mimas gali kartotis su pertraukomis, nes, net jei u\xc5\xbekr\xc4\x97stas maistas buvo pa\xc5\xa1alintas pirmo v\xc4\x97mimo metu, mikroorganizmai gali patekti i\xc5\xa1 skrand\xc5\xbeio \xc4\xaf \xc5\xbearnyn\xc4\x85 ir prad\xc4\x97ti daugintis. Kai kuri\xc5\xb3 r\xc5\xab\xc5\xa1i\xc5\xb3 mikroorganizmai gali pasilikti \xc5\xbearnyne, kai kurie gali gaminti toksinus, kurie patenka \xc4\xaf krauj\xc4\x85, o kai kurie gali tiesiogiai \xc4\xafsiskverbti \xc4\xaf gilesnius k\xc5\xabno audinius.\n_START_SECTION_\nSuk\xc4\x97l\xc4\x97jai\n_START_PARAGRAPH_\nApsinuodijim\xc4\x85 maistu da\xc5\xbeniausiai sukelia netinkamas maisto laikymas, apdorojimas. Gera higiena prie\xc5\xa1, per ir po maisto gaminimo, gali suma\xc5\xbeinti tikimyb\xc4\x99 susirgti liga. Sveikatos bendruomen\xc4\x97 sutaria, kad reguliarus rank\xc5\xb3 plovimas yra vienas i\xc5\xa1 veiksmingiausi\xc5\xb3 b\xc5\xabd\xc5\xb3 apsisaugoti nuo per maist\xc4\x85 plintan\xc4\x8di\xc5\xb3 lig\xc5\xb3. Maisto steb\xc4\x97jimas, siekiant \xc4\xafsitikinti, ar maistas tinkamas vartoti, vadinamas maisto sauga. Apsinuodijim\xc4\x85 maistu taip pat gali sukelti daug \xc4\xafvairi\xc5\xb3 toksin\xc5\xb3, turin\xc4\x8di\xc5\xb3 \xc4\xaftakos aplinkai._NEWLINE_Be to, per maist\xc4\x85 plintan\xc4\x8dios ligos gali kilti d\xc4\x97l pesticid\xc5\xb3 ar vaist\xc5\xb3 maisto produktuose ir gamtini\xc5\xb3 nuoding\xc5\xb3 med\xc5\xbeiag\xc5\xb3, esan\xc4\x8di\xc5\xb3, pavyzd\xc5\xbeiui, nuodinguosiuose grybuose.\n_START_SECTION_\nBakterijos\n_START_PARAGRAPH_\nBakterijos yra da\xc5\xbena apsinuodijimo prie\xc5\xbeastis. Anks\xc4\x8diau buvo manoma, kad bakterin\xc4\x97s infekcijos yra labiau paplitusios, d\xc4\x97l to, nes tik keliose vietose buvo galima tirti Noro virus\xc4\x85 ir jis nebuvo aktyviai stebimas. Bakterini\xc5\xb3 infekcij\xc5\xb3 toksinai u\xc5\xbekre\xc4\x8dia organizm\xc4\x85 l\xc4\x97tai, nes bakterijoms reikia laiko daugintis. D\xc4\x97l to, su apsinuodijimu susij\xc4\x99 simptomai paprastai pajau\xc4\x8diami tik po 12-72 valand\xc5\xb3, ar v\xc4\x97liau, po u\xc5\xbekr\xc4\x97st\xc5\xb3 maisto produkt\xc5\xb3 vartojimo. Ta\xc4\x8diau, kai kuriais atvejais, pavyzd\xc5\xbeiui, jei apsinuodijama stafilokokais u\xc5\xbekr\xc4\x97stu maistu, ligos simptomus galima pajausti grei\xc4\x8diau nei po 30 minu\xc4\x8di\xc5\xb3 po u\xc5\xbeter\xc5\xa1t\xc5\xb3 maisto produkt\xc5\xb3 vartojimo._NEWLINE_Salmonelioz\xc4\x97 yra da\xc5\xbeniausiai registruojama per maist\xc4\x85 plintanti infekcija Lietuvoje ir Europoje.\n_START_SECTION_\nMikotoksinai\n_START_PARAGRAPH_\nMikotoksinai kartais gali stipriai paveikti \xc5\xbemoni\xc5\xb3 ir gyv\xc5\xabn\xc5\xb3 sveikat\xc4\x85. Pavyzd\xc5\xbeiui, 1960 m. Jungtin\xc4\x97je Karalyst\xc4\x97je pasirei\xc5\xa1k\xc4\x97 protr\xc5\xabkis, suk\xc4\x97l\xc4\x99s 100 000 kalakut\xc5\xb3 mirt\xc4\xaf, d\xc4\x97l aflatoksinais u\xc5\xbeter\xc5\xa1t\xc5\xb3 \xc5\xbeem\xc4\x97s rie\xc5\xa1ut\xc5\xb3 milt\xc5\xb3 vartojimo.\n_START_SECTION_\nParazitai\n_START_PARAGRAPH_\nDauguma maisto parazit\xc5\xb3 yra zoonoz\xc4\x97s. Da\xc5\xbeniausi suk\xc4\x97l\xc4\x97jai: plok\xc5\xa1\xc4\x8diosios kirm\xc4\x97l\xc4\x97s, apvaliosios kirm\xc4\x97l\xc4\x97s, protozoa.\n_START_SECTION_\nNat\xc5\xabral\xc5\xabs toksinai\n_START_PARAGRAPH_\nKeliose maisto produkt\xc5\xb3 r\xc5\xab\xc5\xa1yse gali b\xc5\xabti nat\xc5\xabrali\xc5\xb3 toksin\xc5\xb3, i\xc5\xa1 kuri\xc5\xb3 dauguma n\xc4\x97ra gaminami bakterij\xc5\xb3. Augalai da\xc5\xbenai gali b\xc5\xabti nuodingi; gyv\xc5\xabnai, kurie yra nat\xc5\xabraliai nuodingi maistui, yra reti. Evoliucijos po\xc5\xbei\xc5\xabriu, gyv\xc5\xabnai gali i\xc5\xa1vengti b\xc5\xabti suvalgyti pab\xc4\x97gdami; augalai gali gintis tik pasyviai, naudodamiesi nuodais ir atstumian\xc4\x8diomis med\xc5\xbeiagomis, pavyzd\xc5\xbeiui, kapsicinas raudonuosiuose pipiruose, a\xc5\xa1trus sieros junginiai \xc4\x8desnakuose ir svog\xc5\xabnuose. Dauguma gyv\xc5\xabn\xc5\xb3 nuod\xc5\xb3 n\xc4\x97ra susintetinti, bet gaunami valgant nuodingus augalus, kuriems gyv\xc5\xabnas yra atsparus, arba d\xc4\x97l bakterij\xc5\xb3 poveikio._NEWLINE_Kai kuriuose augaluose yra med\xc5\xbeiag\xc5\xb3, kurios yra nuodingos didel\xc4\x97mis doz\xc4\x97mis, ta\xc4\x8diau turi gydom\xc4\x85j\xc4\xaf poveik\xc4\xaf vartojant atitinkamomis doz\xc4\x97mis.'